Ramaphosa besoek familie van vermoorde Pta-taxibestuurderPres. Cyril Ramaphosa en ANC-leiers Jessie Duarte en Ace Magashule tydens ‘n besoek aan gemeenskappe in Pretoria. (Foto: Brenda Masilela/ANA) Pres. Cyril Ramaphosa, vergesel deur ANC-ringkoppe Ace Magashule en Jesse Duarte, het Vrydag die familie van vermoorde taxibestuurder Jabulani Baloyi besoek. Baloyi is verlede maand in die Pretoriase middestad doodgeskiet is. ŉ Dwelmsmous het hom glo vermoor. Baloyi se moord het gelei tot gewelddadige opstande deur taxibestuurders wat buitelanders, wat hulle glo vir die stad se dwelmprobleem verantwoordelik is, geteiken het. Ramaphosa het Baloyi beskryf as ŉ simbool in die stryd teen dwelms. “Hy het ŉ standpunt teen dwelms ingeneem en deur dít te doen het hy sy lewe opgeoffer. Hy is een van die mense in ons gemeenskappe wat geweld sterk gekant was teen die smous van dwelms in ons gemeenskap.” (Argieffoto: Yusuf Abramjee/Twitter) Ramaphosa het gesê die regering beoog ŉ enorme veldtog om te verseker sy meesterplan teen dwelms realiseer en dat dit dwelmmisbruik en -handel in gemeenskappe gaan stuit. Die burgemeester van Tshwane, Stevens Mokgalapa, het ook die familie besoek en onderneem om R100 000 aan hulle te skenk. Ramaphosa het hom ook uitgespreek teen die genadelose vlaag geweld teen vroue en het gesê die regering gaan sy verbintenis om te verseker dat die land dit in alle erns beveg versterk. “Ons gaan in die komende week verskeie maatreëls aankondig oor ingrypings waarby ons glo die hele land betrokke moet wees.”